ຫລັງຈາກສຸນາມິ ບ້ານ Kawauchi ໄດ້ຖືກແບ່ງ ເປັນສອງເຂດ (ເບິ່ງສະໄລດ໌ກັບວີດີໂອ)
ພວກ​ຜູ້​ນໍາບ້ານ Kawauchi ​ອະທິ​ບາຍ​ຕໍ່​ ກອງ​ປະຊຸມວ່າ ​ຄະນະປົກຄອງບ້ານ ​ຈະ​​ເປີດ​ໃຫ້ການບໍລິການ​ຕ່າງໆຄືນ​ໃໝ່​ ໃນ​ເດືອນ​ໜ້າ​ນີ້.
ເປັນເວລານຶ່ງປີຜ່ານມາ ຫລັງຈາກເຕົາແຍກນີວເຄລຍສາມແຫ່ງໄດ້ພັງທະລາຍລົງ ໃນແຂວງ ຟູກູຊີມະ ທາງພາກຕາເວັນອອກສຽງເໜືອຂອງຍີ່ປຸ່ນ ລຸນຫລັງເກີດແຜ່ນດິນໄຫວ ແລະຖືກຟອງຍັກສຸນາມິພັດຖະຫລົ່ມນັ້ນ ສ່ວນນຶ່ງຂອງແຂວງດັ່ງກ່າວ ກໍຍັງຄົງເປັນເຂດຕ້ອງຫ້າມ ບໍ່ໃຫ້ຄົນເຂົ້າໄປ ຍ້ອນຍັງມີກໍາມັນຕະພາບລັງສີໃນລະດັບສູງແລະເປັນອັນຕະລາຍຢູ່ ແຕ່ມີໝູ່ບ້ານນຶ່ງທີ່ປະຊາຊົນຖືກຍົກຍ້າຍອອກໄປຊົ່ວຄາວນັ້ນ ກໍາລັງປະເຊີນກັບສະພາບການທີ່ຫຍຸ້ງ ຍາກ ຍ້ອນວ່າພາກສ່ວນນຶ່ງຂອງໝູ່ບ້ານແຫ່ງນີ້ແມ່ນຕົກຢູ່ພາຍໃນບໍລິເວນເຂດຫ້າມເຂົ້າ ທີ່ ມີເນື້ອທີ່ 20 ກິໂລແມດນັ້ນ Steve Herman ຜູ້ສື່ຂ່າວວີໂອເອ ລາຍງານມາຈາກບ້ານ Kawauchi ຊຶ່ງເປັນນຶ່ງໃນຫລາຍໆບ້ານທີ່ດິ້ນຮົນເພື່ອເອົາຕົວລອດ ນັບຕັ້ງໄພແຜ່ນດິນໄຫວ ຄວາມແຮງ 9 ຣິກເຕີ ທີ່ຕາມມາດ້ວຍໄພສຸນາມິ ເມື່ອວັນທີ່ 11 ເດືອນມີນາ ປີຜ່ານມານີ້ ທອງປານ ເທບວົງສາ ມີລາຍລະອຽດມາສະເໜີທ່ານ ຄະນະກໍາມະການປົກຄອງບ້ານ Kawauchi ໄດ້ມາປະຊຸມກັນ ຊຶ່ງນັບວ່າເປັນກອງປະຊຸມນັດພິເສດ ທັງນີ້ກໍເພາະວ່າ ຕຶກຫ້ອງການໝູ່ບ້ານໄດ້ຖືກທໍາ ລາຍຈົນພັງພິນາດ ຍ້ອນແຜ່ນດິນໄຫວ ກອງປະຊຸມຈຶ່ງໄດ້ຈັດຂຶ້ນຢູ່ທີ່ສູນປະຊາຄົມແຫ່ງນີ້ ທີ່ຢູ່ພາຍໃນເຂດຫ້າມເຂົ້ານັ້ນ ພວກຜູ້ນໍາບ້ານ Kawauchi ອະທິບາຍຕໍ່ກອງປະຊຸມວ່າ ຄະນະປົກຄອງ ບ້ານຈະເປີດໃຫ້ການບໍລິການຕ່າງໆຄືນໃໝ່ ໃນເດືອນໜ້ານີ້ ມີພວກຊາວບ້ານພຽງສອງສາມຮ້ອຍຄົນເທົ່ານັ້ນ ທີ່ພາກັນກັບຕ່າວຄືນບ້ານ ໂດຍມີ 110 ຄົນ ທີ່ອາໃສຢູ່ໃນເຂດນຶ່ງສ່ວນສາມຂອງໝູ່ບ້ານ ທີ່ຕັ້ງຢູ່ພາຍໃນບໍລິເວນເຂດຍົກເວ້ນ ຫລືຫ້າມເຂົ້ານັ້ນ ນາຍບ້ານ Yuukou Endo ໄດ້ຂໍຮ້ອງໃຫ້ພວກຊາວບ້ານທີ່ເຫລືອຢູ່ 2,600 ຄົນທີ່ຍັງຖືວ່າ Kawauchi ເປັນບ້ານຂອງຕົນນັ້ນ ຈົ່ງກັບຕ່າວຄືນມາ ນາຍບ້ານ Yuukou Endo ເວົ້າວ່າ: ບ່ອນທີ່ຜູ້ສື່ຂ່າວວີໂອເອຢືນຢູ່ນີ້ ແມ່ນເຂດສົ້ນສຸດຂອງໝູ່ບ້ານ Kawauchi ທີ່ຕັ້ງຢູ່ເທິງພູນັ້ນ ກາຍເຂດນີ້ໄປ ແມ່ນຈະບໍ່ອະນຸຍາດໃຫ້ລົດທໍາມະດາສາມັນເຂົ້າໄປໄດ້ ເຖິງແມ່ນວ່າລະດັບກໍາມັນຕະພາບລັງສີຢູ່ບາງພື້ນທີ່ພາຍໃນເຂດຫ້າມເຂົ້າ ຕໍ່າກວ່າພື້ນທີ່ຢູ່ພາຍນອກກໍຕາມ ຊຶ່ງພາໃຫ້ມີບາງຄົນໃນພື້ນທີ່ ຂ້ອງໃຈນໍາການກໍານົດເຂດຫ້າມເຂົ້າໃນວົງລັດສະໝີ 20 ຫລັກນັ້ນ ຄົນທ້ອງຖິ່ນຄົນນຶ່ງທີ່ຂ້ອງໃຈສົງໃສໃນເລຶ່ອງນີ້ ກໍຄືອະດີດເຈົ້າຂອງຮ້ານແກງ miso ທີ່ຖືກທາງການເທດສະບານແຂວງ ວ່າຈ້າງໃຫ້ເກັບກໍາຂໍ້ມູນ ລະດັບກໍາມັນຕະພາບລັງສີ ລາວກ່າວວ່າ: